b'\n_START_ARTICLE_\nRagnar\xc3\xb6k\n_START_PARAGRAPH_\nRagnar\xc3\xb6k ("somrak bogov") je v nordijski mitologiji zaporedje dogodkov, napovedano v pesnitvi V\xc3\xb6lusp\xc3\xa1, ki pripeljejo do velike bitke. V njej se spopadejo bogovi in ostala mitolo\xc5\xa1ka bitja, kon\xc4\x8da pa s smrtjo ve\xc4\x8dine glavnih bo\xc5\xbeanstev (Odin, Thor, T\xc3\xbdr, Freyr, Heimdallr in Loki). Bitki sledijo \xc5\xa1tevilne naravne katastrofe, ki svet uni\xc4\x8dijo in potopijo._NEWLINE_Po ragnar\xc3\xb6ku se svet znova rodi, zavladajo mu pre\xc5\xbeiveli bogovi, \xc4\x8dlove\xc5\xa1ki rod pa se nadaljuje. Ragnar\xc3\xb6k je v nordijski mitologiji izjemnega pomena in je kot tak \xc5\xbee dolgo predmet akademskih razprav. O njem govorita predvsem Poeti\xc4\x8dna Edda, sestavljena iz starej\xc5\xa1ih virov v 13. stoletju, in Prozna Edda, ki jo je v 13. stoletju napisal Snorri Sturluson.\n_START_SECTION_\nEtimologija\n_START_PARAGRAPH_\nStaronordijska beseda "ragnar\xc3\xb6k" je sestavljena iz dveh besed, "ragna" ("bogovi") in "r\xc3\xb6k" ("razvoj", "vzrok", "usoda", "konec"). Pomen besede "ragnar\xc3\xb6k" se zato ve\xc4\x8dinoma razlaga kot "kon\xc4\x8dna usoda bogov".\n_START_SECTION_\nPoeti\xc4\x8dna Edda\n_START_PARAGRAPH_\nV Poeti\xc4\x8dni Eddi je ragnar\xc3\xb6k omenjen v prero\xc5\xa1ki pesnitvi V\xc3\xb6lusp\xc3\xa1, kjer vidka Odinu razlaga, kaj se bo zgodilo v prihodnosti. Po napovedi propada bogov nadaljuje s pripovedjo o novem za\xc4\x8detku. V 64. kitici nekateri strokovnjaki vidijo prihod kr\xc5\xa1\xc4\x8danskega boga, a ker Codex Regius te kitice ne vsebuje, je v ve\xc4\x8dini izdaj Edde izpu\xc5\xa1\xc4\x8dena.\n_START_SECTION_\nProzna Edda\n_START_PARAGRAPH_\nV\xc3\xb6lusp\xc3\xa1 Snorriju Sturlusonu predstavlja glavni vir pri pisanju o ragnar\xc3\xb6ku, hkrati pa sam vklju\xc4\x8di podatke, ki pesnitvi nasprotujejo.\n_START_SECTION_\nRagnar\xc3\xb6k v sodobni kulturi\n_START_PARAGRAPH_\nKoncept ragnar\xc3\xb6ka je kot navdih slu\xc5\xbeil veliko metal skupinam. Tako npr. o padcu nordijskih pogov govorita albuma Ragnarok (2006) ferske zasedbe T\xc3\xbdr in Twilight of the Thunder God (2008) \xc5\xa0vedov Amon Amarth._NEWLINE_Dogodki, ki napovedujejo veliko bitko bogov, so nemalokrat omenjeni tudi v stripu Thor.'